Yubu 21
Yubu opyem ni jo maraco gibedo maber
1Yubu dok ogamo ni meno,
2“Wuwiny lokka maber,
meno aye kit ma wubikweyo ki cwinya.
3Wudi cwinywu, ci abilok,
lacen ma doŋ aloko otum,
ci wumedde giwu ki nyara.
4Atye ka koko i kom dano bo?
Myero adi cwinya piŋo?
5Wunena ci dogwu bitwo woko,
wuket ciŋwu i dogwu.
6Ka atamo pire cwinya poto,
ci koma onyo koyo woko.
7Piŋo jo maraco gibedo kwo,
giri dok tekogi woto ki medde?
8Litinogi doko dito ma lunyodogi pud kwo,
likwayogi doŋo kun gineno ki waŋgi.
9Odigi tye ki kuc laboŋo lworo,
odoo pa Lubaŋa pe o i komgi.
10Twonigi nywal ma pa gikeŋ,
dyaŋigi bene pe gibwogo litino abwoga.
11Litinogi mol calo lwak romi,
ka gicito ka tuko.
12Giwero ki ajaa ki opuk,
ginyuto yomcwinygi ki dwan nyamulere.
13Gityeko kare ki berbedo keken,
gimedo ki to ki kuc.
14Giwaco ki Lubaŋa ni, ‘A woko ki botwa!
Pe wamito ŋeyo yoni.
15Won Twer Ducu en aŋa ma myero wati bote?
Ka walego en wabinoŋo koni aŋo?’
16Nen ya, berbedogi gigi ginoŋo ki ciŋgi kengi.
Ento pe atwero ye tam pa jo maraco.
17“Tara pa jo maraco gineko woko tyen adi?
Can poto i komgi tyen adi?
Lubaŋa poko arem botgi pi kini gane tyen adi?
18Gibedo macalo reŋ ka ma yamo tero ada?
Nyo macalo cuŋ kal ma yamo kot kuto?
19Wuwaco ni, ‘Lubaŋa kano can me balgi pi litinogi?’
Wek ocul botgi gin kikomgi guniaŋ.
20Wek gunen ki waŋgi ka can poto i komgi,
gubil kiniga pa Won Twer Ducu.
21Gin kono giparo aŋo pi likwayogi,
ka doŋ gityeko ŋolo wel dwegi woko?
22Ŋat mo bipwonyo Lubaŋa ki ryeko,
kun kono en ŋolo kop pa jo ma gitye malo?
23Ŋat man to ma pud kome tek,
ma tye maber ki kuc madwoŋ;
24agulune opoŋ ki cak,
i cogone opoŋ ki moo mapwot.
25Ŋat mukene to ki cwercwiny madwoŋ,
ma naka yam pe obilo gin maber.
26Gibuto kacel i apwa,
kwidi poŋ i komgi woko.
27“Nen, aŋeyo tamwa,
ki yubwu me timo gin marac i koma.
28Pien wuwacci, ‘Ot pa kadit tye kwene?
Kema ma yam jo maraco bedo iye tye kwene?’
29Wun pe wubedo ka penyo jo ma giwoto i yo?
Pe wuye oŋon ma gobolo botwu,
30ma nyuto ni dano marac giweke i nino me can,
gilare woko i kare me kiniga?
31Aŋa ma twero nyutte kite ka maleŋ?
Doki aŋa ma twero cule pi timme marac?
32Ka gitero kome i bur,
dano gikuro lyelle.
33Ŋom ma i nota obedo mit bote;
jo ducu gilubo kore,
lwak jo ma gitelo nyime pa kwanne.
34Wun dok wubikweyo cwinya niŋniŋ ki lok ma tere pe?
Gin mo pe odoŋ i kom lagamwu kono goba keken.”